WHA ร่วมทุนกลุ่มเซ็นทรัลพัฒนาคลังสินค้าให้เช่า มูลค่า 4 พันลบ.
WHA ร่วมทุนกลุ่มเซ็นทรัล พัฒนาคลังสินค้าให้เช่าจ.อยุธยา พื้นที่ 320 ไร่ มูลค่า 4 พันลบ.
15 ธ.ค. 2558

นายแพทย์สมยศ อนันตประยูร ประธานกรรมการบริษัท และประธานกรรมการบริหาร บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยว่า บริษัทได้ร่วมมือกับกลุ่มเซ็นทรัลจัดตั้งบริษัทร่วมทุนภายใต้ชื่อ บริษัท ดับบลิวเอชเอ เซ็นทรัล อะไลแอนซ์ จำกัด เพื่อดำเนินธุรกิจพัฒนาคลังสินค้าบนพื้นที่ อ.วังน้อย จ.พระนครศรีอยุธยา ภายใต้พื้นที่ 320 ไร่ โดยมีงบลงทุนเบื้องต้น 4 พันล้านบาท
ทั้งนี้ บมจ.ดับบลิวเอชเอ คอร์ปอเรชั่น ถือหุ้นสัดส่วน 50% และบริษัท ซีอาร์ซี เพาวเวอร์ รีเทล จำกัด ซึ่งเป็นบริษัทภายใต้กลุ่มเซ็นทรัล จะถือหุ้นสัดส่วน 50%
“การจัดตั้งบริษัทร่วมทุนเพื่อนำมาพัฒนาที่ดินให้เป็นคลังสินค้า ศูนย์กระจายสินค้าระดับพรีเมี่ยมที่สามารถตอบโจทย์ได้ตามความต้องการของลูกค้าในลักษณะ Total Solutions  ตามมาตรฐานสากล ส่วนรูปแบบการดำเนินงานจะไม่แตกต่างจากการดำเนินธุรกิจปกติ ถือเป็นจุดแข็งของ WHA ในการพัฒนาโครงการ ขณะที่กลุ่มเซ็นทรัลมีความตั้งใจที่จะเข้ามาร่วมทุนและผู้เช่าระยะยาว โดยมองถึงศักยภาพของโครงการและการสร้างมูลค่าเพิ่มให้พื้นที่ดิน”นายแพทย์สมยศ กล่าว
ด้านนางสาวจรีพร จารุกรสกุล ประธานเจ้าหน้าที่บริหาร และรองประธานกรรมการบริหาร WHA เปิดเผยว่า บริษัทรวมประมาณ 100 ไร่ หรือคิดเป็นพื้นที่เช่าประมาณ 8.4 หมื่นตารางเมตร
โดยเฟสแรกมีพื้นที่ 5.6 หมื่นตารางเมตร ซึ่งกลุ่มเซ็นทรัลจะใช้เป็นคลังสินค้าของบริษัทในเครือเพื่อบริหารจัดการด้านคลังสินค้าและโลจิสติกส์
ส่วนธุรกิจ Hardline อาทิ ไทวัสดุ homeworks, baan&amp;BEYOND และ Power Buy ซึ่งจะเป็นลักษณะ Sale and Leaseback โดยจะก่อให้เกิดรายได้ของบริษัทร่วมทุนทันที ส่วนในเฟส 2 มีแผนจะก่อสร้างเพื่อขยายธุรกิจ คิดเป็นพื้นที่เช่าประมาณ 2.8 หมื่นตารางเมตร คาดว่าจะแล้วเสร็จภายในปี 59
สำหรับปัจจุบัน WHA ได้รับความไว้วางใจในกลุ่มเซ็นทรัลในการเช่าพื้นที่ทั้งคลังกระจายสินค้าและศูนย์กระจายสินค้าทั่วไปกว่า 2.3 หมื่นตารางเมตร บนทำเลถนนบางนาตราด และยังเพิ่งส่งมอบพื้นที่เช่ารวมพื้นที่ส่วนต่อขยายบนทำเลถนนพระราม 2 สมุทรสาคร เป็นคลังสินค้าแบบห้องเย็น สำหรับการเก็บอาหารกว่า 20,000 ตารางเมตรด้วย
ด้านนายปริญญ์ จิราธิวัฒน์ รองประธานกรรมการบริหาร บริษัท กลุ่มเซ็นทรัล จำกัด เปิดเผยว่า เบื้องต้นกลุ่มเซ็นทรัลได้เป็นผู้เช่าคลังสินค้าระยะยาวรวมพื้นที่ 100 ไร่ แบ่งเป็น 2 เฟส ส่วนพื้นที่อีกกว่า 200 ไร่นั้นจะมีผู้เช่าคลังสินค้าจนเต็มพื้นที่บริการ โดยบริษัทร่วมทุนยังมองถึงโอกาสที่จะนำพื้นที่เช่าทั้งหมดของวังน้อยเข้ากองทรัสต์ WHART ซึ่งถือเป็นการสร้างมูลค่าเพิ่มให้กับบริษัทร่วมทุน รวมทั้งเป็นการเปิดโอกาสให้กองทรัสต์ WHART สามารถสร้างความเติบโตของทรัพย์สินได้อีกด้วย